b"\n_START_ARTICLE_\nDolores Redondo Meira\n_START_SECTION_\nBiografia\n_START_PARAGRAPH_\nVa estudiar Dret i Restauraci\xc3\xb3. Va comen\xc3\xa7ar en la literatura escrivint relats curts i contes infantils. L'any 2009 va publicar la seva primera novel\xc2\xb7la, Los privilegios del \xc3\xa1ngel, i el gener de 2013 va publicar El guardi\xc3\xa1n invisible, primer volum de l'anomenada \xc2\xabTrilogia del Baztan\xc2\xbb, seguit al novembre del mateix any per la segona part titulada Legado en los huesos, i acabada al novembre de 2014 amb Ofrenda a la tormenta. La trilogia ha aconseguit vendre m\xc3\xa9s de 400.000 volums i ha estat tradu\xc3\xafda a m\xc3\xa9s de 15 idiomes, entre ells el catal\xc3\xa0. El director cinematogr\xc3\xa0fic de la saga \xc2\xabMillennium\xc2\xbb de Stieg Larsson, el suec Peter Nadermann, ha decidit portar la primera novel\xc2\xb7la de la trilogia a la pantalla gran. El 2016 va guanyar el 65\xc3\xa8 Premi Planeta amb el manuscrit de Todo esto te dar\xc3\xa9, presentat a concurs amb el sobrenom de \xc2\xabJim Hawkins\xc2\xbb i el t\xc3\xadtol fals de Sol de Tebas.\n_START_SECTION_\nEl guardi\xc3\xa0 invisible\n_START_PARAGRAPH_\nEl primer t\xc3\xadtol de la \xc2\xabTrilogia del Baztan\xc2\xbb s'inicia amb el descobriment, en un marge del riu Baztan, del cos nu d'una adolescent (Ainhoa Elizasu). La inspectora d'homicidis de la Policia Foral de Navarra Amaia Salazar ser\xc3\xa0 l'encarregada de dirigir la recerca, que la far\xc3\xa0 tornar a Elizondo, el lloc on va n\xc3\xa9ixer i del qual sempre havia volgut fugir._NEWLINE_La hist\xc3\xb2ria es desenvolupa en dos fronts: el professional, centrat en la resoluci\xc3\xb3 d'una s\xc3\xa8rie de crims de l'anomenat \xc2\xabassass\xc3\xad del basajaun\xc2\xbb, i el personal i/o familiar, que en aquest cas passa a ser tan important i sorprenent com el desenlla\xc3\xa7 de la recerca.\n_START_SECTION_\nEl llegat dels ossos\n_START_PARAGRAPH_\nEncara que el primer volum va tancar la trama de la investigaci\xc3\xb3 de l'\xc2\xabassass\xc3\xad del basajaun\xc2\xbb, el segon lliurament comen\xc3\xa7a amb el judici contra el padrastre de la jove Johana M\xc3\xa1rquez, on Amaia \xc3\xa9s reclamada per la policia, ja que l'acusat acaba de su\xc3\xafcidar-se al lavabo del jutjat i ha deixat una nota dirigida a la inspectora. Una nota amb un sol missatge: \xc2\xabTartalo\xc2\xbb. Amaia Salazar haur\xc3\xa0 de descobrir-ne el significat i al mateix temps coneixerem detalls inquietants del seu passat.\n_START_SECTION_\nOfrena a la tempesta\n_START_PARAGRAPH_\nL'\xc3\xbaltim lliurament de la \xc2\xabTrilogia del Baztan\xc2\xbb s'endinsa en el cas d'un assass\xc3\xad de car\xc3\xa0cter mitol\xc3\xb2gic que asfixia nadons. Es va presentar al p\xc3\xbablic el 25 de novembre de 2014.\n_START_SECTION_\nTxantxigorri\n_START_PARAGRAPH_\nUna de les peculiaritats de les novel\xc2\xb7les de Dolores Redondo \xc3\xa9s que hi apareixen unes postres t\xc3\xadpiques navarreses, el Txatxingorri, molt populars a la zona i que aquestes novel\xc2\xb7les han donat a con\xc3\xa8ixer fora del territori foral."